《为张邦英题钱舜举折枝梅花》
明代·龚敩

西湖美人风韵奇，玉为资质冰为肌。江梅向暖开南枝，美人与之同襟期。

月香水影有妙句，横斜浮动无人知。世间凡卉不敢并，香名万古芳菲菲。

罗浮美人亦大好，笑靥盈盈破春早。明日萧条客梦醒，参横月落春光老。

怊怅松林不见人，多情翠羽空相恼。繁花乱插满头归，芳心寂寞忧心捣。

吴兴美人真可人，兴来亦写梅花真。奇奇怪怪发天趣，斯须幻出江南春。

疏花绰约有生意，鲛绡半幅无纤尘。固知佳画不易得，百年谁复藏其珍。

朝云不入梨花梦，铃阁无声画屏冻。淑态偏嫌夜雪欺，幽风不许春风动。

意态娉婷富贵羞，精魂冷落清寒共。时揩病目一摩挲，万紫千红竟何用。

山阴古多图与书，张郎自是山阴癯。平生爱画入骨髓，得此寘之座右隅。

我生亦有画梅癖，对此不觉形神俱。含丹吮墨我不如，还君此画长嗟吁。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。